Ba itumelela motlakase
Banni ba Metsibotlhoko mo kgaolong-potlana ya Letlhakeng ba supile fa ba itumeletse maiteko a puso a go ba tsenyetsa motlakase mo ngwageng oo tlang wa madi. Dikgang tse, di tsile ka mopalamente wa kgaolo ya Takatokwane, Rre Ngaka Ngaka mo phuthegomg ya kgotla bosheng. Kgosi Bafentse Moatsheng wa Metsibotlhoko o supile fa seo se tlaa dira gore botshelo mo motseng wa gagwe bo tshwane le kwa metseng e mengwe ka jaana letlhoko la motlakase le ne le ba beile ka fa mosing ba sa kgone go akola mananeo a puso sentle. Kgosi Moatsheng a re jaanong ba tlaa kgona go lebelela dikgang mo maranyaneng e le nngwe ya go oketsa kitso e ba nang le yone ka tse di diragalang mo lefatsheng. O ne gape a supa fa go nna teng ga motlakase go tlaa thusa go tokafatsa maduo kwa sekoleng se sebotlana ka jaanong barutabana ba tlaa kgona go tlhatlhelela bana ba dirisa maranyane a segompieno. Kgosi Moatsheng o ne a kaya fa borukhuthi bo ile magoletsa mo motseng mme seno se bakwa ke lefifi. O tlhalositse fa e le tsholofelo ya bone gore go nna teng ga motlakase go tlaa thusa go ngokela bodirela puso mo motseng oo ka jaana bontsi bo ntse bo le maoto a tshupa go tla go berekela koo. Ba komiti ya ditlhabololo ya motse ba ne ba supa fa letlhoko la motlakase le ntse le ba kgaoganya le banni ka ba re ba palelwa ke go fitlhelela maitlamo a bone. Mothusa modulasetilo wa komiti eo, Mme Bontle Keamegile, o ne a bolela fa motlakase o ka ba thusa go ngokela bahirisi mo matlong a bone mme ba dire letseno. Mo go tse dingwe Kgosi Moatsheng o boletse fa seemo sa metsi se sa ba jese diwelang. BOKHUTLO